CELEX: 32016D2360
Language: da
Date: 2016-11-28 00:00:00
Title: Rådets afgørelse (FUSP) 2016/2360 af 28. november 2016 om undertegnelse og indgåelse af aftalen vedrørende erhvervelse og cross-servicing mellem Den Europæiske Union og Amerikas Forenede Stater

22.12.2016   
            
            
               DA
            
            
               Den Europæiske Unions Tidende
            
            
               L 350/1
            
         RÅDETS AFGØRELSE (FUSP) 2016/2360
   af 28. november 2016
   om undertegnelse og indgåelse af aftalen vedrørende erhvervelse og cross-servicing mellem Den Europæiske Union og Amerikas Forenede Stater
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 37 sammenholdt med artikel 218, stk. 5 og 6, i traktaten om Den Europæiske Unions funktionsmåde,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:
   
               (1)
            
            
               I medfør af artikel 42 i traktaten om Den Europæiske Union (TEU) kan Unionen udføre militæroperationer uden for Unionen. Med henblik på at forberede disse operationer kan der udføres militærøvelser uden for Unionen.
            
         
               (2)
            
            
               Sådanne operationer kan kræve logistisk støtte samt forsyninger og tjenesteydelser til operationens deployerede hovedkvarter og deployerede nationale kontingenter, som medlemsstaten ikke altid kan levere.
            
         
               (3)
            
            
               Der er også en mulighed for, at operationens deployerede hovedkvarter eller deployerede nationale kontingenter kan blive bedt om og være parat til at levere logistisk støtte samt forsyninger og tjenesteydelser til de af Amerikas Forenede Staters enheder, der befinder sig i indsatsområdet.
            
         
               (4)
            
            
               I henhold til artikel 41, stk. 2, i TEU skal aktionsudgifter forbundet med militæroperationer afholdes af medlemsstaterne. I lyset af den nævnte bestemmelse kan Unionen ikke påtage sig forpligtelser, der kan få finansielle konsekvenser for medlemsstaterne.
            
         
               (5)
            
            
               Athenamekanismen, der blev oprettet ved Rådets afgørelse (FUSP) 2015/528 (1), har beføjelse til at handle på vegne af medlemsstaterne med hensyn til finansieringen af Unionens militæroperationer.
            
         
               (6)
            
            
               Efter vedtagelsen af Rådets afgørelse den 17. november 2015 om bemyndigelse til at indlede forhandlinger har Unionens højtstående repræsentant for udenrigsanliggender og sikkerhedspolitik forhandlet aftalen vedrørende erhvervelse og cross-servicing mellem Den Europæiske Union og Amerikas Forenede Stater (»aftalen«).
            
         
               (7)
            
            
               I medfør af artikel 5 i protokol nr. 22 om Danmarks stilling, der er knyttet som bilag til TEU og til traktaten om Den Europæiske Unions funktionsmåde, deltager Danmark ikke i udarbejdelsen og gennemførelsen af Unionens afgørelser og aktioner, som har indvirkning på forsvarsområdet. Danmark deltager derfor ikke i vedtagelsen af denne afgørelse, som ikke er bindende for og ikke finder anvendelse i Danmark.
            
         
               (8)
            
            
               Aftalen bør godkendes —
            
         VEDTAGET DENNE AFGØRELSE:
   Artikel 1
   Aftalen vedrørende erhvervelse og cross-servicing mellem Den Europæiske Union og Amerikas Forenede Stater godkendes herved på Unionens vegne.
   Teksten til aftalen er knyttet til denne afgørelse.
   Artikel 2
   Formanden for Rådet bemyndiges herved til at udpege den eller de personer, der er beføjet til at undertegne aftalen med bindende virkning for Unionen.
   Artikel 3
   Denne afgørelse træder i kraft på dagen for vedtagelsen.
   
      Udfærdiget i Bruxelles, den 28. november 2016.
      
         
            På Rådets vegne
         
         P. ŽIGA
         
            Formand
         
      
   
   
      (1)  Rådets afgørelse (FUSP) 2015/528 af 27. marts 2015 om oprettelse af en mekanisme til administration af finansieringen af de fælles udgifter til EU-operationer, der har indvirkning på militær- eller forsvarsområdet (Athena) og om ophævelse af afgørelse 2011/871/FUSP (EUT L 84 af 28.3.2015, s. 39).